**PÁLYÁZATI FELHÍVÁS**

**a Pro Cultura Urbis Közalapítvány 2025–2026. évre szóló alkotói ösztöndíjprogram támogatására**

**Preambulum**

A Pro Cultura Urbis Közalapítvány (a továbbiakban: PCU) – alapító okiratában rögzített célja szerint – támogatja a Budapest vonatkozású és tematikájú, Budapest kulturális örökségét gazdagító, kutató, népszerűsítő, elemző produktumok, események és tevékenységek, Budapest kulturális életét gazdagító új értékek létrejöttét. Ennek érdekében a PCU új ösztöndíjprogramot indít el.

1. **A pályázat kiírója**

Budapest Főváros Önkormányzata pénzügyi támogatásával a PCU.

1. **Az ösztöndíjprogram célja és feltétele**

Az ösztöndíjprogram célja a Budapesten élő és alkotó művészek és alkotók **tevékenységének anyagi támogatása**.

A nyertes Pályázóval (továbbiakban: Ösztöndíjas) a PCU ösztöndíjszerződést köt (az ösztöndíjszerződés tervezete jelen pályázati felhívás mellékleteként elérhető).

Az Ösztöndíjasnak az ösztöndíjjal érintett támogatási időszak (12 hónap) alatt olyan kulturális **produktumot, eseményt, kutatást vagy művészeti tevékenységet kell megvalósítania / létrehoznia**, amely Budapest kulturális örökségét gazdagítja, népszerűsíti, elemzi és új értékekkel járul hozzá a főváros kulturális életéhez.

1. **Pályázók köre**

* A pályázaton részt vehet minden olyan Budapesten élő és alkotó, **magyarországi adóazonosító jellel rendelkező magánszemély**, aki **2025. szeptember 1-ig betölti a 18. életévét**.
* Pályázni **csak magánszemélyeknek** lehet.

1. **A pályázat típusa**

Nyílt

1. **A támogatás jellege**

Vissza nem térítendő támogatás.

1. **A pályázati cél megvalósításának időtartama**

2025. november 1 - 2026. október 31.

1. **A pályázat benyújtási határideje**

2025. szeptember 30.

1. **A pályázati keretösszeg**

Az Ösztöndíjprogram: keretösszege: legfeljebb 9.000.000 Ft

A Kuratórium fenntartja a jogot, hogy a keretösszeget - beérkező pályázatok ismeretében – ne használja fel teljes egészében

1. **Az ösztöndíj részletei**

* Az ösztöndíjban részesülők száma: legfeljebb 3 fő.
* Az elnyerhető ösztöndíj összege: bruttó 3.000.000 Ft/év/fő
* Az ösztöndíjszerződés tervezett időtartama: 2025. november 1 - 2026. november 30., melyből támogatással érintett időszak 2025. november 1 - 2026. október 31-ig tartó 12 hónap.
* Az Ösztöndíjasnak az ösztöndíjszerződés időtartama alatt két alkalommal nyilvánosan be kell számolnia a munkájáról. A szerződési időszak elején nyilvánosan prezentálnia kell a munkatervét, a szerződési időszak végén pedig prezentációt kell készítenie az ösztöndíjas időszak során befejezett munkáról, és azt be kell mutatnia az alábbiak szerint:

A munkatervet 2025. novemberében kell nyilvánosan prezentálni a PCU-díj átadóján. 2026. novemberében, a PCU-díj 2026. évi átadóján pedig prezentálni kell az elért eredményeket. Mindkét prezentációt előzetesen elektronikusan el kell küldeni a PCU részére a díjátadók előtt 5 munkanappal.

* Ösztöndíjasnak a támogatási időszak végén - a prezentációk alapján - szöveges végbeszámolót kell készítenie a támogatási időszakban elért eredményekről (min. 3 oldal). Amennyiben fizikailag megvalósuló művészeti alkotásról van szó, mellékleteként csatolni kell min. 3 db, max.10 db, min. 1 MB/db fényképet az elvégzett munkáról, munkafolyamatokról, eredményekről.

A beszámolóban fel kell tüntetni a támogatási időszakban esetleg keletkezett sajtómegjelenések linkjét, vagy csatolni kell azok másolatát.

* Ösztöndíjasnak a létrehozott kulturális produktumon, a kutatás vagy művészeti tevékenységek, rendezvények során meg kell jelenítenie, mind szóban, mind írásban, hogy a megvalósítást a PCU ösztöndíja tette lehetővé.
* Az ösztöndíj nem minősül adómentes jövedelemnek. A bruttó összegből – a hatályos jogszabályok szerint – a számfejtett nettó összeg kerül kifizetésre.

1. **A pályázat benyújtásának módja**

* A pályázatidokumentumok elérhetők a www.budapest.hu-ról.
* A papír alapon aláírt és beszkennelt pályázati dokumentumokat (összességében: Pályázati dokumentációt) kizárólag magyar nyelven, elektronikus úton, a [palyazat.pcu@gmail.com](mailto:palyazat.pcu@gmail.com) e-mailre lehet benyújtani, egybeszerkesztett PDF dokumentumként.
* A Pályázati dokumentáció beérkezéséről (azaz a pályázat befogadásáról) a PCU e-mailben értesíti a Pályázót a beérkezést követő 24 órán belül. A pályázati határidőn túl benyújott Pályázati dokumentációt a Kuratórium érvénytelennek tekinti.
* A tartalmilag vagy formailag hiányos Pályázati dokumentáció esetén a PCU egy alkalommal, a pályázati adatlapon megadott kapcsolattartó e-mail címre küldött elektronikus levélben hiánypótlási felhívást küld, amelyet a Pályázónak a közléstől számított 5 munkanapon belül kell elektronikus úton teljesítenie. A hiánypótlási határidő elmulasztása jogvesztéssel jár.

1. **Pályázati dokumentáció tartalma**

Pályázni az alábbi dokumentumok hiánytalan benyújtásával lehet:

* 1. Kitöltött pályázati adatlap
  2. Szakmai munkaterv – a megvalósítani tervezett kulturális produktumra, eseményre, kutatásra, művészeti tevékenységre vonatkozó elképzelések, célok részletes leírása (max. 2 oldal)
  3. Szakmai önéletrajz, benne a végzettség(ek), szakmai elismerések, művészeti pálya dokumentumainak felsorolása
  4. Szakmai portfólió – a Pályázó eddigi művészi tevékenységét reprezentáló, PDF formátumú digitális anyag
  5. A számlavezető pénzintézet igazolása a számlavezetésről.
  6. Mellékletek:
* Pályázói nyilatkozat -törzsnyilatkozatok
* Összeférhetetlenségi nyilatkozat
* Közzétételi kérelem

Benyújtható (nem kötelező) dokumentum:

aláírt, szkennelt szakmai ajánlólevél (legfeljebb két darab), amely(ek) bírálatba történő beszámításáról a kuratórium dönt. Az ajánló levelet/leveleket a pályázati anyaggal egybeszerkesztve kell beküldeni.

1. **A pályázatok elbírálása és értesítés az eredményekről**

* A pályázatokról a PCU – alább felsorolt kuratóriumi tagjai – döntenek:

Csejdy András, Libor Anita, Merker Dávid, Nagy Ervin, Nyáry Krisztián, Pápai Gábor, Schiffer János, Tóth Árpád

* A pályázat eredményéről, a döntést követő 5 munkanapon belül, a Pályázók elektronikus levélben kapnak értesítést a PCU-tól.
* A szakmai elbírálás alapja: a munkaterv tartalma és a Pályázó szakmai múltja.
* A döntés tervezett határideje**:** 2025. október 30.
* A nyertesek nevét a PCU a budapest.hu weboldalon is közzéteszi.

1. **Szerződéskötés és ösztöndíj-folyósítás**

* Az ösztöndíj utalásának megkezdéséhez aláírt és a PCU részére visszaküldött ösztöndíjszerződésre és a számlavezető pénzintézet által igazolt banki felhatalmazó levélre van szükség.
* Amennyiben a nyertes pályázó, az ösztöndíjszerződés kiküldését követő 30. napig a pályázat kiírójával az ösztöndíjszerződést nem köti meg, az ösztöndíj folyósítására semmilyen jogcímen nem tarthat igényt.
* Az ösztöndíjak utalásának tervezett rendszeressége: havonta, időpontja: a tárgyhónap hónap utolsó munkanapja.
* Az ösztöndíjszerződés rögzíti a **9. pontban** meghatározott beszámolási kötelezettségeket.
* Felhívjuk a Pályázók figyelmét, hogy a banki felhatalmazó levél visszavonásához a hozzájárulást a PCU csak azután adja ki, hogy Ösztöndíjas a pályázati kiírás 9. pontja és az ösztöndíjszerződésben foglaltak szerint beszámolt és a beszámolót a PCU Kuratórium elfogadta.

**A pályázó a jelentkezésével automatikusan elfogadja a pályázati felhívás feltételeit.**

**A Kuratórium döntése ellen fellebbezési lehetőség nincs.**

A pályázati kiíráshoz tartozó dokumentumok:

* Pályázati felhívás – a Pro Cultura Urbis Közalapítvány 2025–2026. évre szóló ösztöndíjprogramjára
* Pályázati adatlap – Ösztöndíjprogram
* Ösztöndíjszerződés tervezete

Budapest, 2025. szeptember 10.

Pro Cultura Urbis Közalapítvány képviseletében

Nyáry Krisztián

a Kuratórium elnöke